Кабинетът решава за цената на посещение при лекар

Таксата за посещение при лекар или зъболекар да остане 2.70 лева. Очаква се това да реши кабинетът на днешното си заседание. Преди лятната ваканция парламентът „отвърза" потребителската такса от равнището на минималната работна заплата, с което не позволи таксата да скочи до 2.90 лева. Затова сега кабинетът определя цената на посещение при лекар. Пред Дарик председателят на сдружението на общопрактикуващите лекари д-р Любомир Киров заяви, че това предложение на кабинета е направено без финансова обосновка. Д-р Киров настоя за пациентите, които са освободени от такса, да се плаща от държавната хазна, а не прегледите да остават за сметка на личните лекари.

Пред Дарик д-р Киров каза: „Становището ми е отрицателно. Една такава мярка не е уместно да се въвежда. Но отбелязвам, тук вече не става дума дали някой ще спечели или ще загуби, защото не мисля, че с 20 ст. хората ще забогатеят, нито пък ние бихме обеднели. Въпросът е, че взимането на такова решение е симптом на недобро управление на системата на здравеопазване и начина, по който се взимат решения".

Попитан каква според него е реалистичната цена на таксата за посещение при лекар, той обясни: „Проблемът не е в цената, а в начина, по който се взимат решенията. Таксата бе въведена в началото на реформата. Тя беше обвързана с минималната работна заплата и нарастваше плавно в течение на годините. Тоест имаше някакъв обективен механизъм и критерий, който не зависи от субективните решения на определени хора".

По думите му, предвид разходите, които съпътстват дейността на личните лекари, това неминуемо води до загуби за тях, „които никой не компенсира". За пореден път ние сме натоварени със социални функции, това е функция на социалното министерство, смята докторът.

С друго решение се очаква кабинетът да одобри промени в наредбата за регулиране и регистриране на цените на лекарствените продукти. Ако това стане, броят на основните държави, с които се реферират цените на лекарствата, ще нарасне от осем на 12.

С промените в наредбата с 2 на сто ще се намали размерът на надценките за търговец на едро и търговец на дребно при формирането на държавно регулираните цени. Намалението на надценките е предложено с цел понижаване цените на лекарствените продукти

